Nyderlandai olimpinėse žaidynėse

Nyderlandai olimpinėse žaidynėse debiutavo 1900 m. Nuo to laiko šalis dalyvavo beveik visose paskesnėse olimpiadose, išskyrus sportiniu atžvilgiu negausias 1904 m. vasaros olimpines žaidynes Sent Luise. Šalis taip pat boikotavo 1956 m. vasaros žaidynes, vykusias Melburne, taip išreikšdama protestą prieš sovietų įsiveržimą į Vengriją likus kelioms savaitėms iki žaidynių pradžios. (Tačiau vienas olandų raitelis dalyvavo 1956 m. olimpiados jojimo rungtyse, kurios buvo surengtos Stokholme keli mėnesiai prieš žaidynių startą.)

Pirmąjį apskritai aukso medalį šaliai 1920 m. vasaros olimpiadoje vyrų 1000 m sprinto rungtyje iškovojo dviratininkas Maurice Peeters. Pirmąjį šalies aukso medalį žiemos žaidynėse pelnė Sjoukje Dijkstra, 1964 m. žiemos olimpiados dailiojo čiuožimo rungtyse savo pasirodymais nepalikusi vilčių konkurentėms.

Nyderlandai organizavo vieneriais olimpines žaidynes; 1928 m. vasaros olimpiada vyko Amsterdame. Nyderlandai buvo išreiškę norą organizuoti 2028 m. vasaros olimpiadą Amsterdame arba Roterdame, tokiu būdu paminint 100 metų prieš surengtas žaidynes. Galiausiai, nė vienas iš miestų paraiškos nepateikė ir teisė surengti olimpiadą atiteko Los Andželui.

Iki 1992 m. olimpiados šalis buvo pristatoma kaip „Olandija“ su šalies kodu „HOL“. Nuo 1992 m. naudojamas šalies pavadinimas yra „Nyderlandai“, o kodas „NED“ (originalaus pavadinimo Nederland santrumpa).

2018 m. duomenimis, šalies atletai vasaros žaidynėse yra pelnę 285 medalius, kurių daugiausiai iškovota plaukimo ir dviračių sporto šakose. Žiemos žaidynėse iškovota 130 medalių, kurių 121 – greitajame čiuožime.

Rengtos olimpinės žaidynės 
Nyderlandai rengė vienerias olimpines žaidynes, kurios vyko vasarą.

Šaltiniai